
Z A P I S N I K

[bookmark: _Hlk380672662]48. sjednice Vijeća Mjesnog odbora Šalata, održane 9. travnja 2025.g. 
u prostoru MO, M. Šufflaya 2, s početkom u 18 sati



 NAZOČNI ČLANOVI VIJEĆA:

Stanislav Frančišković-Bilinski, Darko Benčić, Miljenko Matijević, Željko Čapalija

ODSUTNI ČLANOVI VIJEĆA:

Ela Mirković

OSTALI NAZOČNI: 

-

   Prije sjednice u 17 sati održano je primanje za građane. Ovaj puta nije došao nitko od građana. 

              Predsjednik Vijeća Stanislav Frančišković-Bilinski otvara sjednicu u 18 sati. Konstatira da je prisutno 4 članova Vijeća, što znači da se sjednica može održati, te se mogu donositi pravovaljane odluke odnosno zaključci. 

             Prije predlaganja i utvrđivanja dnevnog reda predsjednik predlaže članovima Vijeća usvajanje odnosno verifikaciju zapisnika s prethodne, četrdeset sedme sjednice Vijeća.  

Vijeće jednoglasno prihvaća zapisnik s prethodne, 47. sjednice bez izmjena.          
            
Za  48. sjednicu upućen je putem e-maila poziv u kojem je predložen i dnevni red za sjednicu Vijeća. Predloženi dnevni red je prihvaćen jednoglasno i to kako slijedi:


 DNEVNI RED:

1. Zaključak o korištenju prostora Mjesnog odbora Šalata udruzi Muzički studio – Zvučni planet – donošenje zaključka
1. Problem s divljim deponijem smeća između groblja Mirogoj i Bijeničke ceste – donošenje zaključka
2. Rasprava o provedenim komunalnim akcijama tijekom sadašnjeg mandata Vijeća Mjesnog odbora Šalata – donošenje zaključka 
3. Pitanja, prijedlozi i obavijesti


Ad. 1.	Zaključak o korištenju prostora Mjesnog odbora Šalata udruzi Muzički studio – Zvučni planet

Predsjednik izvješćuje nazočne da je primio zahtjev Muzičkog studija „Zvučni planet“, koji je predala njihova voditeljica I.G.P. Predsjednik ističe da navedena Udruga već više godina koristi prostore Mjesnog odbora Šalata i da se korektno ponašaju i prostor ostavljaju u urednom stanju, a uz zahtjev su predali vrlo opsežne priloge o svojoj djelatnosti. Stoga predlaže da se „Zvučnom planetu“ produži korištenje prostora na godinu dana. Rasprave nije bilo, te

Vijeće JEDNOGLASNO usvaja 

Z A K LJ U Č A K
o korištenju prostora Mjesnog odbora Šalata
udruzi Muzički studio – Zvučni planet
             
1. Udruzi Muzički studio – Zvučni planet, Zagreb, Goljački breg 34., zastupanoj po odgovornoj osobi, gđa. Irena Garaj, odobrava se povremeno korištenje male dvorane u objektu Mjesnog odbora Šalata, Šufflayeva 2,svaki četvrtak od  16.30 do 19.00 i svaka subota od 10.00 do 12.00 sati  i teče od dana donošenja  do 09. travnja 2026. 

2. Prostor  iz točke 1. ovog zaključka, korisnik koristiti će bez naknade.

3. Korisnik se obvezuje da će postupati s  pažnjom  dobrog gospodara u korištenju prostora.

4. O povremenom korištenju prostora iz točke 1. ovog zaključka, Gradski ured za mjesnu samoupravu, civilnu zaštitu i sigurnost, Područni odsjek Gornji grad - Medveščak izdat će odobrenje o korištenju, a u skladu s ovim zaključkom.
	

Ad. 2. Problem s divljim deponijem smeća između groblja Mirogoj i Bijeničke ceste

	Predsjednik izvješćuje nazočne da ovih dana brojni mediji izvješćuju o velikom problemu divljeg deponija, kojega su formirala Gradska groblja na prostoru nekadašnje Vrtlarije, između Aleje Hermanna Bolléa, Bijeničke ceste te groblja Mirogoj. Također se brojni građani šireg područja žale na narušenu kvalitetu života, ružne prizore, te vrlo neugodne mirise koji se šire s deponija, a nagađa se da čak ima i ljudskih ostataka iz ekshumiranih grobova. Svi nazočni vijećnici su također šokirani ovim događajima i apeliraju da se nešto hitno poduzme. Razvija se dulja rasprava u kojoj sudjeluju svi nazočni, a nakon nje  

Vijeće JEDNOGLASNO usvaja 

Z A K LJ U Č A K
o problemu s divljim deponijem smeća između groblja Mirogoj i Bijeničke ceste

1. Na potezu između Bijeničke ceste, Aleje Hermanna Bolléa i groblja Mirogoj, na prostoru nekadašnje vrtlarije Gradskih groblja, odložene su ogromne količine otpada. Tu ima svega - od zemlje i daski iz grobova, lampaša, biootpada, a moguće i ljudskih ostataka, a radi se o materijalu koji užasno smrdi, te predstavlja i potencijalno opasni otpad. Prema dobivenim informacijama, ovaj deponij su formirala Gradska groblja i otpad odlažu njihovi djelatnici. Osim toga, na ovom prostoru formirana su velika brda nekakavog šljunka nepoznate namjene. Više građana s područja Mjesnog odbora Šalata žalilo se na ovaj problem, te zahtijevaju da nadležni hitno uklone ovaj otpad, kojemu ovdje nikako nije mjesto, a i mnogi mediji su izvještavali o tome.  

2. Vijeće Mjesnog odbora Šalata poziva Holdingovu podružnicu Gradska groblja da hitno ukloni ovaj otpad i sanira divlji deponij s navedenog područja nekadašnje vrtlarije. Također, pozivaju se nadležni u Gradu Zagrebu da provedu istragu o odgovornosti za formiranje ovog divljeg deponija.  

3. Ovaj zaključak biti će dostavljen Gradskoj četvrti Gornji grad – Medveščak na daljnje postupanje. 


Ad. 3. Rasprava o provedenim komunalnim akcijama tijekom sadašnjeg mandata Vijeća Mjesnog odbora Šalata

Predsjednik otvara zaključnu raspravu o provedenim komunalnim akcijama tijekom sadašnjeg mandata ovog Vijeća. Otvara se opširna rasprava u kojoj sudjeluju svi nazočni. Između ostaloga, svi nazočni iskazuju svoje veliko negodovanje s odnosom Vijeća gradske četvrti Gornji grad – Medveščak i gradskih vlasti općenito prema Vijeću Mjesnog odbora Šalata. Tijekom proteklog mandata Vijeće je nailazilo na stalne prepreke u svom radu od strane viših tijela, te se vrlo teško izborilo za konačno rješavanje problema nogostupa na Bijeničkoj cesti i djelomično oko uređenja parka. Predlaže se usvajanje zaključka, u kojemu će se iskazati sve navedeno, kao i pregled realiziranih i nerealiziranih projekata. Nakon dulje rasprave

Vijeće JEDNOGLASNO usvaja 

Z A K LJ U Č A K
o provedenim komunalnim akcijama tijekom sadašnjeg mandata 
Vijeća Mjesnog odbora Šalata

1. Vijeće Mjesnog odbora Šalata tijekom svih 48 održanih sjednica u ovom mandatu borilo se za interese građana i dizanje komunalnog standarda na području Šalate. Svi vijećnici su uvijek složno i jedinstveno djelovali, bez obzira na stranačku pripadnost. Međutim, Vijeće u cjelini je često nailazilo na nerazumijevanje Vijeća gradske četvrti Gornji grad – Medveščak, te ostalih gradskih struktura. Također, ovo Vijeće je svaki mjesec (izuzev ljetnih mjeseci) organiziralo primanja za građane, na koje se odazvalo dosta građana, te je sve njihove primjedbe i prijedloge uputilo kao točke dnevnog reda na sjednice Vijeća, ili obavijestilo nadležne o dotičnim problemima.  

2. Vijeće Mjesnog odbora Šalata je, unatoč brojnim preprekama s kojima se suočavalo, uspjelo riješiti najveći problem Mjesnog odbora Šalata, koji je ugrožavao živote građana, a to je bilo nepostojanje nogostupa na opasnom zavoju Bijeničke ceste kod IRB-a. Početkom 2024. godine je napokon izgrađen navedeni nogostup i time je dio Srebrnjaka koji pripada Mjesnom odboru Šalata napokon povezan normalnom pješačkom vezom s ostatkom Mjesnog odbora. Od većih komunalnih akcija realizirano je i uređenje parka između Doma zdravlja i trgovine Spar, međutim projekt nije realiziran na način kako je zamislilo Vijeće. Na primjer, u park nije dodan nikakav sadržaj, kao ni parkić za djecu, niti novo hortikulturno uređenje, već su jedino zamijenjene ploče na stazama kroz park i prebojane klupe.   

3. Vijeće je tijekom svojeg četverogodišnjeg mandata iznijelo i brojne druge prijedloge komunalnih akcija na svom području, kao na primjer izgradnju teretane na otvorenome, uređenje Zmajevca, postavljanje saomata, uređenje parka za djecu, uređenje parka za pse, uređenje prostora oko reciklažnog dvorišta, popravak stuba na području Mjesnog odbora Šalata i još neke. Međutim, isti nažalost nisu realizirani zbog nepostojanja podrške viših tijela vlasti.  

4. Ovaj zaključak biti će dostavljen Gradskoj četvrti Gornji grad – Medveščak na daljnje postupanje. 


Ad. 4. Pitanja, prijedlozi i obavijesti

Predsjednik ponovno ukazuje na daljnje širenje pred kojih godinu dana „saniranih“ pukotina na zidovima u prostoru Mjesnog odbora Šalata, te podsjeća na prozor u velikoj dvorani, koji je zalijepljen selotejpom i može ga otvoriti malo jači vjetar. Prostor Mjesnog odbora nažalost se ne održava kako bi trebalo i gradske vlasti nedovoljno vode brigu o njemu. 
Vijećnik Čapalija ponovno podsjeća na problem neodržavanja živice od strane Zrinjevca u ulici Ružičnjak. Izražava svoje veliko ogorčenje činjenicom da već nekoliko godina Zrinjevac ne održava ovu živicu.
Potpredsjednik Darko Benčić izvješćuje nazočne o stanju radova na zgradi škole u Mesićevoj ulici 35, te ističe da je rok za završetak radova do kraja 2025. godine vrlo vjerojatno nerealan, te je njegovo očekivanje da će škole još jednu cijelu školsku godinu izbivati iz svoje zgrade. Međutim, navodi da je obnova kvalitetno planirana i da će se njome znatno podići potresna otpornost školske zgrade.
Predsjednik podsjeća da je ovo zadnja sjednica Vijeća u sadašnjem sazivu, te da će uskoro Vijeće biti raspušteno i da će biti raspisani izbori. Predsjednik još jednom izražava zadovoljstvo suradnjom sa svim vijećnicima, koji su tijekom čitavog mandata složno radili u interesu građana, bez obzira na stranačku pripadnost. Međutim, izražava žaljenje da je ovo Vijeće u cjelini imalo problema u komunikaciji i suradnji s Vijećem Gradske četvrti Gornji grad – Medveščak, te ostalim nadređenim gradskim tijelima. Izražava nadu da će Vijeće nakon izbora bolje surađivati s novim sastavom Vijeća gradske četvrti, te gradskim vlastima. Predsjednik zatvara sjednicu, te želi svim vijećnicima koji će se natjecati na predstojećim izborima puno sreće i uspjeha.  
Drugih informacija, prijedloga i pitanja nije bilo.

            Vijeće je završilo s radom u 19:25 sati.


KLASA: 024-08/25-003/194
URBROJ: 251-13-11-4/017-25-24
Zagreb, 09. travnja 2025.

Zapisnik sastavio:
Stanislav Frančišković -Bilinski


Predsjednik
  Vijeća Mjesnog odbora Šalata 

                                                        
                                                                                                 Stanislav Frančišković-Bilinski



[bookmark: _GoBack]Napomena: Stupanjem na snagu Odluke Gradske skupštine Grada Zagreba o raspisivanju izbora za članove vijeća gradskih četvrti i za članove vijeća mjesnih odbora (Službeni glasnik Grada Zagreba 8/25), 11. travnja 2025. prestao je mandat članovima Vijeća Mjesnog odbora Šalata te stoga Vijeće nije prihvatilo Zapisnik 48. sjednice.

